text: La Sindicatura avisa que l'Ajuntament de Badalona no va presentar correctament els comptes generals de 2017 | El Tot de Badalona
  La Sindicatura avisa que l'Ajuntament de Badalona no va presentar correctament els comptes generals de 2017
  La Sindicatura de Comptes de Catalunya ha fet públic que un 30% dels ajuntaments no van presentar els comptes generals de 2017 dins del termini legal o els van presentar "incomplerts", com Badalona. En una nota de premsa, l'òrgan fiscalitzador ha apuntat que un 70% dels consistoris, uns 665, han presentat els números d'acord amb el que està establert i que a 15 d'octubre també els van lliurar les quatre diputacions, el 74% dels consells comarcals, l'entitat metropolitana, el 43% de les mancomunitats de municipis i el 68% de les entitats municipals descentralitzades. La Sindicatura preveu que a finals d'any al voltant del 90% dels ajuntaments haurà lliurat la documentació. Entre els municipis que no han lliurat la documentació a 29 de novembre hi ha Badalona que els ha entregat "incomplerts".
  La Llei 18/2010, de la Sindicatura de Comptes, estableix que si els ens locals, sense cap causa justificada, incompleixen el deure de remissió a la Sindicatura del Compte general, la Sindicatura ho ha de comunicar al departament competent en matèria d'Administració local per tal que s'adoptin les mesures destinades a suspendre el lliurament a l'ens infractor de subvencions o transferències a què tingui dret amb càrrec als pressupostos de la Generalitat.